Document ID: 32013R1069

KOMISIJAS REGULA (ES) Nr. 1069/2013
(2013. gada 30. oktobris),
ar ko groza Eiropas Parlamenta un Padomes Regulas (EK) Nr. 1333/2008 II pielikumu attiecībā uz nātrija fosfātu (E 339) izmantošanu dabīgos desu apvalkos
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2008. gada 16. decembra Regulu (EK) Nr. 1333/2008 par pārtikas piedevām (1) un jo īpaši tās 10. panta 3. punktu un 30. panta 5. punktu,
tā kā:
(1)
Regulas (EK) Nr. 1333/2008 II pielikumā noteikts Savienības atļauto pārtikas piedevu saraksts un to lietošanas nosacījumi.
(2)
Minēto sarakstu var grozīt saskaņā ar vienoto procedūru, kas minēta 3. panta 1. punktā Eiropas Parlamenta un Padomes 2008. gada 16. decembra Regulā (EK) Nr. 1331/2008, ar ko nosaka vienotu atļauju piešķiršanas procedūru attiecībā uz pārtikas piedevām, fermentiem un aromatizētājiem (2), vai nu pēc Komisijas iniciatīvas, vai pēc pieteikuma saņemšanas.
(3)
Pieteikums, kurā lūdz piešķirt atļauju izmantot nātrija fosfātus (E 339) skābuma regulēšanai dabīgos desu apvalkos, tika iesniegts 2010. gada 26. augustā un ir darīts pieejams dalībvalstīm.
(4)
Nātrija fosfāti (E 339) ir iekļauti Savienības atļauto pārtikas piedevu sarakstā, un ir atļauts tos izmantot konkrētos pārtikas produktos, taču dabīgie desu apvalki nav to vidū.
(5)
Svarīgas ražīgumu mazinošas dabīgo apvalku mehāniskās īpašības, kas izraisa problēmas desu ražošanā, ir plīšana pildīšanas laikā un samazināta apvalku spēja (lielāks lipīgums) slīdēt pāri pildīšanas galam.
(6)
Nātrija fosfāti (E 339), ko izmanto skābuma regulēšanai, ir izrādījušies piemēroti dabīgo apvalku slīdēšanas īpašību uzlabošanai, atvieglojot desu pildīšanas procesu un samazinot spriegumu, kuram tiek pakļauti apvalki un zem kura tie plīst.
(7)
Pārtikas zinātniskās komitejas apstiprinātā fosfātu maksimālā pieļaujamā dienas deva (MTDI) (3) ir 70 mg/kg ķermeņa svara. Pieteikuma iesniedzēja ieteiktais maksimālais līmenis apvalkos ir 12 600 mg/kg, tādējādi maksimālais fosfātu daudzums, kas no apvalkiem nokļūst galaproduktā - desā -, ir 250 mg/kg. Augstākais fosfātu līmenis, ko iespējams uzņemt no apstrādātiem dabīgiem apvalkiem, būs 2,1 % no MTDI. Tāpēc ir lietderīgi atļaut nātrija fosfātu izmantošanu skābuma regulēšanai, lai uzlabotu desu apvalku mehāniskās īpašības.
(8)
Saskaņā ar Regulas (EK) Nr. 1331/2008 3. panta 2. punktu Komisijai ir jālūdz Eiropas Pārtikas nekaitīguma iestādes atzinums, lai atjauninātu Savienības atļauto pārtikas piedevu sarakstu, kas minēts Regulas (EK) Nr. 1333/2008 II pielikumā, izņemot gadījumus, kad attiecīgie atjauninājumi nevar nelabvēlīgi ietekmēt sabiedrības veselību. Tā kā atļauja izmantot nātrija fosfātus (E 339) desu dabīgo apvalku mehānisko īpašību uzlabošanai ir minētā saraksta atjauninājums, kam minēto iemeslu dēļ nav nelabvēlīgas ietekmes uz cilvēku veselību, Eiropas Pārtikas nekaitīguma iestādes atzinumu lūgt nav nepieciešams.
(9)
Tāpēc attiecīgi būtu jāgroza Regulas (EK) Nr. 1333/2008 II pielikums.
(10)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 1333/2008 II pielikumu groza saskaņā ar šīs regulas pielikumu.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2013. gada 30. oktobrī

Labels: 0
3
17
14